4.300 medarbejdere søger allerede nu væk fra Forsvaret. 7.700 medarbejdere er usikre på, om de vil være i Forsvaret om to år. 82 procent af rygraden i det danske forsvar - officererne - er utilfredse med deres arbejde, fordi de har mistet tilliden til ledelsen af Forsvaret.

Hvem bærer ansvaret?

Ikke mig, lyder det fra forsvarsminister Carl Holst (V), der i det seneste uger har været under kraftig beskydning i sagen om et muligt embedsmisbrug i Region Syddanmark.

Han kræver, at ledelsen i Forsvaret først får undersøgt, hvad der ligger til grund for problemerne, og siden kommer med forslag til løsninger.

Det fortæller han i et stort interview, der bringes i Fyens Stiftstidende søndag.

- Jeg vil først lytte til, hvad ledelsen kommer med. Det er jo dem, der bærer ansvaret, siger Carl Holst i interviewet, hvor han erkender, at Forsvaret står med et "alvorligt" problem.

Forsvarsministeren peger dermed i retning af forsvarschef Peter Bartram. Han har i den forgangne uge været bortrejst. Det har derfor ikke været muligt at interviewe ham. I en mail til Fyens Stiftstidende skriver han om officerernes massive mistillid til Forsvarets ledelse:

"Det gør selvfølgelig indtryk. Også i lyset af den seneste HR-måling, der indikerer, at mange medarbejdere oplever, at vilkårene i Forsvaret er blevet sværere. De store ændringer, som Forsvaret gennemgår, påvirker medarbejderne og deres opfattelse af Forsvaret som arbejdsplads. Det er en udvikling, vi har været opmærksomme på i længere tid, og det har vi også handlet på og sat initiativer i gang. Det er et langt sejt træk. Og vi er i gang med en yderligere afdækning af årsager og mulige løsninger blandt forsvarets chefer, medarbejdere og personaleorganisationer."

Ligesom Carl Holst virker han dog heller til at ville påtage sig ansvaret for krisen i Forsvaret eller løsningen på den. Han indikerer, at han allerede har forsøgt at råbe regeringen op.

"Min rådgivning af regeringen er foretaget bag lukkede døre og er derfor ikke tilgængelig for mine mange ansatte. Jeg kan sagtens forestille mig, at de derfor kan komme i tvivl, om Forsvarets ledelse har forstået deres udfordringer og reageret på dem. Kommunikation er således væsentlig, og et område der skal styrkes yderligere - især internt i Forsvaret", skriver han i mailen.